A nőiesség titka - 1. Ne légy lábtörlő - Titkos Tanácsok Nőknek
A nőiesség titka – 1. Ne légy lábtörlő
… avagy a nőiesség titka és széthagyott gatyák rejtélye…
Az egyik leggyakoribb kérdés az egyéni konzultációkon a hölgyek részéről, hogy „Mi a nőiesség titka?”, mert valahogy ez nekik nem megy. Mindent megtesznek, mindenben készségesek és sehová nem jutnak, csak a lábtörlő szerepig. „Mondd meg miben áll a nőiesség titka, mert nem bírom tovább, hogy lábtörlő, cselédlány, kiszolgáló, rabszolga vagyok…” – mondják, és gyakran már itt eltörik a mécses. „Ne légy lábtörlő!” – hangzik a válasz minden esetben… és az elején is nem értik. Szóval azoknak írtam ezt a cikket, cikksorozatot, akik hasonlóan hozzájuk, keresik, hogy mi is a nőiesség titka, mert arra rájöttek, hogy valami nem stimmel ezzel a szereppel.
A nőiesség titka bennetek van és mégsem.
Én hiszem – és tapasztalom is – hogy minden nőben benne van az a nagyon mély tudás, ami magában rejti azt, hogy mi a nőiesség titka. Komolyan. Akár a „Hogyan szelídítsünk férfit?” akár a Női kommunikáció tanfolyamokat idézem fel, a végén kivétel nélkül mindenki csak ül nagyon csendben és annyit mondd: „De hát én ezt tudtam, csak nem mertem alkalmazni, nem voltam képes megvalósítani, nem hittem el, hogy működik…”. És ezt bátran le merem írni, mert sok százan olvassák, akik ott voltak és most megírhatják, ha egyetlen esetre is emlékeznek, amikor valaki azt mondta volna: „Ez marhaság”. De akkor hogy van ez? A nőiesség titka bennetek van, és mégsem működik? Igen és nem. Én hiszem és látom, hogy benne van minden nőben, csak rosszul használjátok – ami nem a ti hibátok.
A nőiesség titka és a férfi-női energetika
Mi a bizonyíték arra, hogy bennetek van a nőiesség titka? Az a rengeteg hiba, amit elkövettek. „Hogy mi?” – kérdezed azonnal. Nézzük csak! Ha megnézzük a férfi energetika hármasságát – amiről már sokat írtam itt – akkor azt látjuk, hogy egy férfit három dolog vezérel. Az erő, a birtoklás és a kiáradás. Azaz a győzni akarás, a biztonság létrehozása és a teremteni vágyás. Amúgy ennek a helyes megértéséről és alkalmazásáról szól a „Hogyan szelídítsünk férfit?” és a „Női kommunikáció” két-két napja. De a lényeg, hogy ennek a hármasságnak csodálatosan megvan bennetek a női párja, oldala, kapcsolódási pontja, ami nem más, mint a nőiesség titka. Az erőé a lágyság, az érzelmek, a szépség és a csábítás, a bitoklásé a család, a gondoskodás és a gyógyítás, a kiáradásnak pedig a női megérzések, a transzformáció, a gyermek születése és a kreativitás. Ennek a gyakorlati alkalmazásáról három napig beszélünk a Nőiesség intenzíven a férfival való jó kapcsolat szemszögéből, merthogy épp ez a szemszög, ami elveszett belőletek és nem a nőiesség titka. Ha semmit nem mondanék többet, akkor is éreznéd, hogy a nőiesség titka benned van, igaz? De akkor mi a baj?
A nőiesség titka és a hibás programok
Szóval azt már tudjuk, hogy a nőiesség titka benned van, de nem értjük miért nem működik. Lássuk! Ösztönösen érzed, hogy egy nőnek szépnek, vonzónak, kedvesnek és csábítónak kell lenni. Igyekszel, de… De vagy azt hiszed, hogy ezt nem szabad alkalmaznod, mert ez a „játszmázás része” és persze te nem akarsz játszmázni. Vagy azt hiszed, hogy „ez olyan kurvás dolog” és téged szeressenek önmagadért, akármilyen is vagy és elhanyagolod ezt a részt. Vagy – és ami a leggyakoribb – a család, a háztartás, a gondoskodás és a megfelelés viszi el minden figyelmedet és kimarad a csábító nő az életedből, pedig ez az egyik fontos része a nőiesség titkának.
Ösztönösen érzed, hogy valahogy te vagy a család ragasztója – és ez teljesen rendben is lenne. Teszed a dolgod és gondoskodsz mindenkiről – sokszor erőn felül, összeszorított foggal, mert érzed, hogy a nőiesség titka ebben is rejlik – és igazad van, de valahogy nem becsülik meg. Valahogy hétköznapivá válik mindez. Ismerős…? Belefáradsz, belefásulsz és egy idő után már nem hiszed el, hogy ez is benne van abban a csomagban, ami a nőiesség titka. Aztán elkezdesz haragudni, aztán harcolni… Próbálsz figyelni, hozzátenni a közös létezéshez, vannak javaslataid kis dolgokban és nagyokban, hiszen te is jól értesz és látsz mindent a világban, nemcsak a férfi, de valahogy csak veszekedés lesz a véleménykülönbségből. Mondd, hogy nem ismerős…!
Szóval eddig stimmel igaz? Ismered te is ezeket a helyzeteket, amelyekről sokat lehetne még írni, de most ne azzal foglalkozzunk, hogy megírjuk a „családon belüli élhetetlenségek nagykönyvét” hanem azzal, hogy mi a nőiesség titka. Szóval a lényeg, hogy látjuk, megvannak benned az összetevők, amelyek kiteszik azt, ami a nőiesség titka, csak rosszul használod őket… Lássuk a leggyakoribb hibát…
A nőiesség titka és a lábtörlő modell
A „nagy női modellekből” az egyik a lábtörlő… – sajnos. //Írok a többiről is. Tarts ki…!// Szóval hogy jön létre a lábtörlő…? Érzed, hogy dolgozik benned a program. Szeretnél igazi nő lenni a férfi szemében és meg akarod valósítani a „Nőt”. A „nőiesség titka” program adja az alapértékeket, azaz, hogy mikor leszel elfogadva, értékelve, szeretve, megbecsülve és te nyomod. „Dolgozol az ügyön”. Megtanultad, hogy ebben a világban a teljesítmény a fontos. Aki nem dolgozik keményen, azt nem értékelik… és te nyomod. Megtanultad, hogy aki simulékony, akivel nincs baj, azt szeretik… és te nyomod. Teszed a dolgod, hogy megfelelj, de valahogy csökken az „értéked”. Lehajtod a fejed és még jobban nyomod, mert biztosan kevés vagy, de valahogy csak romlik. Mindent bevállalsz. Már egyedül sírsz, már kék a szád az erőlködéstől, hogy ne ordíts, de csak csúszol lefelé.
„De akkor mi kell a férfinek? Mindent megteszek, mindenben kiszolgálom, minden körülötte forog és semmi…!” – ordítod magadban, a depressziódban és nem látod a kiutat. „Nőiesség titka…? Hol van az már… Hagyj már a hülyeségeiddel Gyula” – legyintesz szürkén és reménytelenül. Neked az is elég lenne, ha csak megölelnének végre, de már az sincs… Pedig olyan szépnek látszott az elején… Szerelem… esküvő… jön a baba… te meg ellátod a családot, szeretnek, gyereket nevelsz, megöregszetek békében, unokák… Most meg belefulladsz.
A lakásban szétdobált gatyákat szedegetsz, széthagyott poharakat gyűjtögetsz, futtában eszel főzés közben, és a végén úgy állsz a lerabolt és ott hagyott ebédlő asztal mellett, mint egy cseléd.
A nőiesség titka és a Királynő
A nehéz az, hogyha módszeresen bedolgoztad magad a cseléd szerepébe éppen azt veszted el, amit szeretnél elérni. A nőiesség titka nem egy egyoldalúan magadra rántott, „mindent megcsinálok, és semmiért nem szólok, aztán meg beledöglök” modellben testesül meg. A nőiesség titka a királynő – ami nem keverendő sem a hisztis tyúkkal, sem a vagdalkozó házisárkánnyal, sem az élősködő lotyóval… A királynő ad magára, mert ő értékes és az értékes dolgokat vigyázzuk és karban tartjuk. Szóval nem teheted meg, hogy lecseréld önmagad a gatyamosásra. Törődj magaddal! Értem, hogy nincs időd… Azért nincs, mert erőn felül dolgozol azon, hogy jó cseléd légy.
A királynő is teszi a dolgát. Ő család ragasztója. Igen. Ő is főz, de az ő asztalát nem lehet lerabolni és otthagyni. Meg kell értened és valósítanod azt a női kommunikációt, amikor úgy van „tálalva” a tálalás, hogy megmutatod: „Ennek értéke” van. A királynő is mos. Kedvesen mindig kimossa, ami benne van a szennyes kosárban. Nem zokogva könyörög, hogy tegyék oda és nem ordít. Nem. Kedvesen kimossa, ami ott van. Ha elfogytak a zoknik, mert minden a fotel alatt van, akkor majd csak feltűnik, hogy valami nincs rendjén és akkor elhangozhat az a pár mondat, ami mindent visz: „Jaj kincsem, édesem, életem férfija…! Kimostam neked mindent, amit kértél. Mindent drága. Amit csak elhasználtál és betetted a szennyeskosárba, az ki van mosva életem. Gondoltam, hogy amit még fel szeretnél venni, az azért van ott, ahol van, mert neked még az jó úgy életem. De lehet, hogy félreértettelek kedves. Kérlek, segíts nekem abban, hogy tudjam, melyiket óhajtod felvenni a harcban újra és melyiket nem. Amit elől hagysz, azt gondolom még szeretnéd hordani, amit a kosárba teszel, az azt jelenti: „Mosd ki drágám” és én kimosom, mert szeretlek…”
Hidd el, akinek összeírtam pár ilyen dolgot, annál mindnél működött és még jó pár ilyen technikát és mondatot tanulhatsz meg, ha eljössz, a Hogyan szelídítsünk férfit, vagy a Női kommunikáció két napjára.
Próbáld ki. Kettő hét, és működik. Lehet, hogy két hétig gatyák és zoknik lesznek mindenütt, de hidd el, eljön a te győzelmi napod… ELFOGYNAK A GATYÁK! – és még szólni sem lehet ellene, hogy nem mostál, mert magamból csinálok hülyét azzal, hogy annyi eszem sins, hogy betegyem a kosárba… Te pedig csak ülsz… és szürcsölöd a fííínom kávét élvezettel, hiszen te mindent elvégeztél a megállapodás szerint.
A nőiesség titka és a kapcsolódás
Tudom… Most ugranak nekem páran, azzal, hogy: „Nekem elegem van ezekből a játszmákból és igenis legyen annyira értelmes, hogy ezt megteszi magától”. Jó… Mondd meg neki. Lássuk mi lesz. Ja… hogy már ezerszer elmondtad és évek óta nem változik semmi…? Hát… Akkor ne velem veszekedj. Én beteszem a kosárba a használt gatyám… Veszekedj a pároddal – bár így meg házisárkány leszel és az is bukta. Erről majd írok a következő részben, de mi lenne, ha addig is meghallgatnál és nem kellene éveket töltened a fuldoklással vagy a balhéval, hanem előkapnád a nőiesség titkát és okosan csinálnád?
A nőiesség titka egy csiszolatlan gyémánt benned
Az életben vannak dolgok, amiért tenni kell. Eldöntheted, hogy gatyaháborút folytatsz, vagy megértve a férfi működést alkalmazod a női kommunikációt és királynő leszel mellette. Valamibe mindenképpen kell tenned munkát. Vagy önmagadba, vagy a harcba, vagy a cseléd melóba. Rajtad áll… Én szorítok neked, és igyekszem segíteni, hogy jól dönts.
Ha erőből küzdesz egy férfivel, akkor abból balhé lesz. Mindegy, hogy igazad van-e, vagy nem, elindítasz egy olyan programot, amiből nem lesz jó. Ha tudod mi a nőiesség titka és használod is, akkor neked sem lesz többet bajod azzal, hogy nem ismernek el, nem becsülnek, nem értékelnek. De ehhez tudnod kell, hogy a nőiesség titka a királynő tartásában, jellemében és tetteiben testesül meg. Csinálj magadból királynőt és nem leszel lábtörlő… Megígérem. „Hogyan?” – kérdezi mindenki. „Nekem 40-50 év alatt nem ment, de te majd sitty-sutty, mi?”. Igen. Méghozzá kettő nap. Ha hiszed, ha nem. A fejedben kell rendet rakni és kidobálni a sok rossz mintát, amelyeket te nem látsz, de én igen. Megteheted te is, ha megy, de ha kellek, akkor adj két napot magadnak!
A nőiesség titka és a kifogások
És mielőtt még rázendítenének a szokásos női bulvárcikkek önsajnáltató, kifogást kereső írói mögé bújó hangok, hogy „Igazi nőnek, csak egy igazi férfi mellett lehet lenni” – most szólnék, hogy ez nem más, mint egy önvédelmi szöveg azoktól akik nem igazi nők… Az igazi nő, az Igazi Nő. A királynő az királyNŐ akkor is, ha idióta lesz a király, ha basává válik a király, vagy, ha éppen nincs király. Sőt! Éppen azért lesz királyNÉ belőle, mert a király, nem keresgél magának párt a mosókonyhában, hanem azt keresi, hol jeleink meg az az csendes, befogadó, de tartással rendelkező nő, akiben már most ott él a királyNŐ…
Szóval húzd ki magad és tedd fel azt a koronát, mert csak te lehetsz az, aki felteszi a fejedre, senki más.
Hamarosan folytatjuk. A téma a nőiesség titka és a házisárkányok szörnyűséges végnapjai.
2016-10-19 | Válasz
“hol jeleink meg az az csendes, befogadó, de tartással rendelkező nő,” Mit tegyen az ember lánya, ha alapból nem az a csendes, édi-bédi stílusú nő? (Azt hiszem, nem vagyok ezzel egyedül.) A személyiségem nem hiszem, hogy teljesen megváltozna. (Ha meg igen, akkor jön a “ki vagyok én?” kérdés.) Kérlek, Gyula, válaszolj erre, mert manapság sokan vagyunk azok az úgynevezett “férfiasabb”, hangosabb típusú nők. A nőiesség titka “csak” bizonyos életszituációkat érint, vagy egy teljesebb, komplexebb személyiségformálást? (Bocsánat, ha bugyuta a kérdés.)
“Mit tegyen az ember lánya..?” Jó kérdés…
Az egyik dolog az, hogy a személyiségünk alapjai nem nagyon “változtathatóak” ez igaz… bár nem egészen alkalmazzuk ezt a mondatot helyesen. Ha megnézzük azt, hogy azok a személyek, akik a mi korunkban elérték a megvilágosodást, azaz vannak írásaik, hang, vagy képfelvételeik, azt láthatjuk, hallhatjuk, hogy alapvetően megőrizték a személyiségük lényegét. Akik határozottak voltak, azok maradtak. Akik viccesek és vidámak voltak, azok is maradtak azok. De!!! De ők egy letisztult állapotot konvertálnak egy magasabb szintre. És itt jön a nagy kérdés:
Mi a személyiség???
Sajnos, mi a személyiségünket úgy definiáljuk, hogy “mindaz ami rám ragadt az úton”. De ez igazából nem az… Az igazi személyiség, az nem a megélt helyzetekből építkezik. Az a tiszta személyiség, amivel érkeztél, az tényleg az marad, ami volt. De az, amit az “úton összeszedtél” azaz a traumák, csalódások, fájdalmak, jó és rossz tapasztalatok, az nem a személyiséged. Az bizony változtatható. Szóval… Érdekes tényleg érdekes kérdés az, hogy igazából “ki vagy te”.
Szóval, a “nőiesség titka” azt hiszem egy nő lényegét születésével áthatja. A kérdés, hogy ez a mocskos világ, mennyire szennyezett be téged, vagy a nőket. Kit jobban, kit kevésbé, de hidd el, hogy ez nem te vagy. Én azt látom, hogy aki elkezdi figyelni és csiszolni magát, abból mindenkiből hamar lesz igazi nő, akit áthat a nőiesség ereje.
Itt pedig van egy fontos dolog! Ha elkezded csiszolni magad, honnan tudod, hogy olyat változtatsz, ami a “rád ragadt kosz” vagy az igaz személyiséged ellen mégy?
Onnan, hogyha koszt vakarod, egyre jobban érzed magad, ha a személyiséged ellen mégy, akkor egyre jobban feszülsz. Kezdj el dolgozni magadon és “érzed” az utat. Ebben ti jók vagytok! Menni fog, csak tegyél érte!